Cultura i Oci juvenil en #BURJA JO_VEN
2025-07-24

Amb el Nadal també arriben les vacances per als adolescents i joves de Burjassot. Pensant en ells i completant la programació de Burjajove, l’Institut Municipal de Cultura i Joventut de Burjassot presenta BURJA JO_VEN, una bateria de propostes d’oci i cultura, totes gratuïtes, orientades especialment per als joves de més de 14 anys.

La programació començarà el 27 de desembre amb el Polvoró’n’rock, l’esperat concert que cada any encén de rock el Nadal més juvenil de Burjassot. Enguany, el cartell està protagonitzat pels grups valencians La Caravana i Mafalda. Serà a les 22:30 h, en el Saló d’Actes de la Casa de Cultura, amb entrada gratuïta.

La nit del 2 de gener, hi haurà molt moviment en la Casa de Cultura. A partir de les 22 h, hi haurà campionat de truc i la carpa TIC tirarà fum amb les consoles XBOX ONE, funcionant a tot rendiment per a tots els qui les vulguen provar. A partir de les 22:30 h, en el Saló d’Actes, Perico Cheff realitzarà una demostració sobre com preparar còctels i, a continuació, a les 23 h, la nit culminarà amb l’actuació de Malabreikers que arribaran per oferir una combinació de break dance, humor i circ.

El 3 de gener, entre les 22 h i l’1 h, els joves que s’acosten a la Casa de Cultura, a més de seguir gaudint de les XBOX ONE, en la carpa TIC, també podran jugar al Làser Tag, un joc esportiu que s’està fent molt popular entre joves i adults i que simula un combat entre dos equips. Els jugadors han d’aconseguir punts amb els seus disparadors d’infrarojos i els dispositius receptors situats en els seus rivals. També durant aquestes tres hores d’oci nocturn, els joves tindran a la seua disposició diversos jocs recreatius com el futbolí, ping-pong, billar, dards o air hoquei.